## Carlos Mazón ressalta que la Generalitat “ha avalat en un any la compra de prop de tres vivendes al dia per a jóvens”

*** El programa de garanties de l’IVF complix el seu primer any de marxa amb 1.475 beneficiaris amb una edat mitjana de 33 anys i 1.022 avals per valor de 12,9 milions d’euros per a l’adquisició de primera vivenda
* Esta iniciativa se suma a altres mesures de la Generalitat com el nou decret de vivenda de protecció pública, el pla VIU i la rebaixa de l’ITP que ha permés un estalvi mitjà pròxim a 1.500 euros als jóvens valencians
* El president defén que la política fiscal del Consell amb abaixada d’impostos “funciona” i exigix un pla estatal de vivenda “que coordine les autonomies i sume propostes”**

**València.**

El president de la Generalitat, Carlos Mazón, ha ressaltat que l’executiu valencià “ha avalat en un any la compra de quasi tres vivendes per a jóvens al dia” des de la posada en marxa en juny de 2024 del programa de garanties de l’Institut Valencià de Finances (IVF) per a l’adquisició de vivendes.

Així ho ha assenyalat en la presentació de resultats d’esta iniciativa, dirigida a facilitar l’accés al crèdit a jóvens d’entre 18 i 45 anys perquè adquirisquen el seu primer immoble, i que ha complit el seu primer any de marxa amb un balanç de 1.475 beneficiaris amb una edat mitjana de 33 anys i 1.022 avals per a la compra de recursos residencials per valor total superior als 117 milions d’euros.

En concret, s’han avalat 150 immobles en la província de Castelló, 509 en la de València i altres 363 en la d’Alacant. L’import avalat total per l’IVF és de 12,9 milions d’euros, mentres que el finançament bancari ha sigut de més de 106 milions d’euros.

El preu mitjà dels immobles avalats se situa en 114.598 euros, “la qual cosa demostra que la Generalitat està treballant a facilitar l’accés a la vivenda als qui més ho necessiten”, ha manifestat el president.

El cap de l’executiu valencià ha agraït a les entitats financeres la seua participació en esta línia d’ajudes “amb la qual el Consell ha complit un compromís adquirit amb els valencians, castellonencs i alacantins” i ha ratificat el seu compromís “per reforçar” el programa d’avals de l’IVF.

Mazón ha advocat per una “política transversal” en matèria de vivenda que implique tots els departaments i ha apostat per una estratègia integral que incloga “línies d’acció administratives, fiscals, legislatives, financeres i institucionals” per a facilitar immobles als més vulnerables, a més de potenciar organismes com l’IVF “com a ferramenta social i no solament de suport empresarial per a pimes”.

Mazón ha recordat que en dos anys “el govern del canvi ha licitat 1.853 vivendes”, la qual cosa representa “un 68 % més del que va fer l’anterior Consell en huit anys”, ha asseverat.

Al respecte, s’ha referit al conjunt d’iniciatives desplegades per este Consell per a facilitar l’accés de la vivenda, entre les quals ha esmentat el nou Decret de Vivenda de Protecció Pública que preveu la reserva del 40 % de les promocions públiques i privades per a jóvens i famílies monoparentals, a més de la posada en marxa del Pla VIU, al qual ja s’han adherit 316 ajuntaments per al desenrotllament de 10.000 vivendes en esta legislatura.

Així mateix, ha aprofundit en la rebaixa del 25 % de l’impost de transmissions patrimonials a menors de 35 anys, la qual cosa ha permés “un estalvi mitjà de quasi 1.500 euros als jóvens valencians”.

De la mateixa manera, ha indicat que la política del Consell en matèria de vivenda inclou accions per a les poblacions afectades per les inundacions del passat mes d’octubre, entre les quals ha esmentat el pla VIU DANA i ha avançat que pròximament es presentaran noves iniciatives en este sentit.

**Abaixar impostos funciona**

El president ha defés que “la política fiscal també és política social”, al mateix temps que ha remarcat que “abaixar impostos funciona” a l’alleugerir les càrregues de les economies domèstiques, dinamitzar l’activitat econòmica i augmentar la recaptació “que ens permet disposar de més recursos per a polítiques en matèria de vivenda”.

Així, ha al·ludit a l’increment pròxim al 9 % de recaptació tributària en 2024 davant de l’exercici anterior “i d’un 17 % més en el primer quadrimestre d’enguany en comparació amb el mateix període del 2024”.

També s’ha referit a l’ampliació en set milions el pressupost del Bo Lloguer Jove per a enguany, que permetrà garantir l’ajuda a quasi 1.200 nous beneficiaris, l’adjudicació de més de 500 vivendes pertanyents a l’Entitat Valenciana de Vivenda i Sòl (EVHA), “la qual cosa suposa un augment de quasi el 20 % respecte al que va fer l’anterior equip de govern” i a establir ajudes de fins a 10.000 euros per a l’adquisició de vivendes per a jóvens en municipis de menys de 10.000 habitants.

**Pla Estatal de Vivenda**

Durant el seu discurs, el cap del Consell ha exigit al Govern d’Espanya un pla estatal de vivenda “que coordine totes les autonomies i sume propostes” sobre la disponibilitat de sòl, establir més incentius a la promoció i construcció de vivenda protegida, incrementar les ajudes directes, a més d’iniciatives que protegisquen davant de l’ocupació i la inquiocupació i “programes de rehabilitació seriosos que no deixen perdre fons europeus”.

**Programa de garanties IVF**

El programa de garanties d’IVF facilita l’accés al crèdit a jóvens que necessiten finançament per a l’adquisició de la seua primera vivenda, siga nova, de segona mà, lliure o de protecció pública, situada en la Comunitat Valenciana i amb un preu igual o inferior als 277.000 euros, sense els gastos i tributs inherents a la seua compra.

Estos avals permeten al comprador obtindre un préstec de fins al 95 % del preu de la vivenda, permetent d’esta manera salvar la barrera que suposa disposar d’una entrada per un mínim del 20 % del preu de l’immoble.

A més, l’obtenció de garanties IVF a través d’este programa no suposa cap cost per a la persona que el sol·licita.

Fecha: 10/07/2025